b'\n_START_ARTICLE_\nJo\xc5\xbeica \xc4\x8ceh\n_START_SECTION_\n\xc5\xbdivljenjepis\n_START_PARAGRAPH_\nPo kon\xc4\x8dani osnovni \xc5\xa1oli se je vpisala na Srednjo dru\xc5\xbeboslovno \xc5\xa1olo. Leta 1984 je vpisala \xc5\xa1tudij sloven\xc5\xa1\xc4\x8dine in nem\xc5\xa1\xc4\x8dine na Pedago\xc5\xa1ki akademiji v Mariboru. Po opravljeni vi\xc5\xa1je\xc5\xa1olski diplomi je v \xc5\xa1tudijskem letu 1987/88 nadaljevala \xc5\xa1tudij sloven\xc5\xa1\xc4\x8dine in nem\xc5\xa1\xc4\x8dine na visoko\xc5\xa1olskem programu Pedago\xc5\xa1ke fakultete v Mariboru, kjer je leta 1990 diplomirala z nalogo iz slovenske knji\xc5\xbeevnosti. Med \xc5\xa1tudijem je bila na enomese\xc4\x8dnem izpopolnjevanju iz nem\xc5\xa1kega jezika v Marburgu ob Lahni. Leta 1990 je za svoje \xc5\xa1tudijske uspehe in ob\xc5\xa1tudijske dejavnosti prejela zlati znak Univerze v Mariboru._NEWLINE_Leta 1994 je na Filozofski fakulteti v Ljubljani magistrirala z delom Metaforika v \xc5\xbdupan\xc4\x8di\xc4\x8devi poeziji od \xc4\x8ca\xc5\xa1e opojnosti do zbirke V zarje Vidove, tu je leta 2000 tudi doktorirala z disertacijo Metaforika v Cankarjevi kratki pripovedni prozi. Leta 2001 je za posebno uspe\xc5\xa1en doktorski \xc5\xa1tudij na podro\xc4\x8dju literarnih znanosti prejela nagrado Slavisti\xc4\x8dnega dru\xc5\xa1tva Slovenije._NEWLINE_Nekaj \xc4\x8dasa je opravljala delo lektorice pri \xc4\x8dasopisu Ve\xc4\x8der. V \xc5\xa1olskem letu 1990/91 je v Srednje\xc5\xa1olskem centru na Ptuju za\xc4\x8dela pou\xc4\x8devati slovenski jezik s knji\xc5\xbeevnostjo. Od 1991 do 1995 je bila na Oddelku za slovanske jezike in knji\xc5\xbeevnosti Pedago\xc5\xa1ke fakultete v Mariboru zaposlena kot mlada raziskovalka, od 1996 do 2000 je bila asistentka za novej\xc5\xa1o knji\xc5\xbeevnost in literarno teorijo in novembra 2000 izvoljena v naziv docentke za slovensko knji\xc5\xbeevnost in literarno teorijo. Od 1996 do 1998 je bila lektorica za slovenski jezik na In\xc5\xa1titutu za slavistiko ter na In\xc5\xa1titutu za prevajalstvo v Gradcu. Od leta 2005 je izredna profesorica za slovensko knji\xc5\xbeevnost na Filozofski fakulteti v Mariboru.\n_START_SECTION_\nStrokovna podro\xc4\x8dja\n_START_PARAGRAPH_\nRaziskuje slovensko poezijo in pripovedni\xc5\xa1tvo 19. in prve polovice 20. stoletja in njene slogovne zna\xc4\x8dilnosti, teorijo metafore in obdelavo metafore pri slovenskih avtorjih. Del svoje raziskovalne pozornosti posve\xc4\x8da preu\xc4\x8devanju stikov in literarnih povezav slovenske moderne z avstrijsko in hrva\xc5\xa1ko moderno, literaturi 19. in 20. stoletja na \xc5\xa0tajerskem in v Prekmurju, intertekstualnim povezavam med liriko slovenske moderne in folklornim izro\xc4\x8dilom in vlogi jezika v literaturi. Ukvarja se tudi s pisanjem bibliografij, s kritiko in ocenami strokovne literature, recenzijami u\xc4\x8dbenikov, uredni\xc5\xa1kim delom pri zalo\xc5\xbebi Zora. Sodeluje na doma\xc4\x8dih in mednarodnih konferencah. Znanstvene razprave objavlja v doma\xc4\x8dih in tujih slavisti\xc4\x8dnih oz. slovenisti\xc4\x8dnih revijah: Slavisti\xc4\x8dni reviji, Jeziku in slovstvu , Znanstveni reviji, Otroku in knjigi, v reviji Studia Slavica Savariensia in v reviji Rije\xc4\x8d. Je aktivna \xc4\x8dlanica Slavisti\xc4\x8dnega dru\xc5\xa1tva Maribor, od 1991 sodeluje pri osnovno- in srednje\xc5\xa1olskem tekmovanju v znanju materin\xc5\xa1\xc4\x8dine za Cankarjevo priznanje. Od leta 2006 je \xc4\x8dlanica komisije za znanstvenoraziskovalne zadeve. Vklju\xc4\x8dena je v raziskovalni projekt Besedoslovne spremembe slovenskega jezika skozi \xc4\x8das in prostor.'